[pic] | COMISIA COMUNITĂŢILOR EUROPENE |

Bruxelles, 23.4.2009

COM(2009) 191 final

RAPORT AL COMISIEI CĂTRE PARLAMENTUL EUROPEAN ȘI CONSILIU

privind implementarea programului EDICOM II (2001-2005) {SEC(2009) 527 final}

(prezentată de Comisie)

RAPORT AL COMISIEI CĂTRE PARLAMENTUL EUROPEAN ȘI CONSILIU

privind implementarea programului EDICOM II(2001-2005)

CUPRINS

Raport al Comisiei către Parlamentul European și Consiliu privind implementarea programului EDICOM II (2001-2005) 1

1. Introducere 3

2. Evaluarea pe criterii 4

2.1. Relevanță 4

2.2. Eficacitate 4

2.3. Eficiență 7

2.4. Utilitate 8

2.5. Durabilitate 9

3. Recomandări pentru viitor 9

4. Recomandări privind gestionarea 10

5. Legături cu alte programe comunitare 11

6. Concluzii 12

1. INTRODUCERE

Odată cu crearea pieței unice în 1993, formalitățile vamale dintre statele membre ale UE au fost eliminate și sistemul Intrastat a fost înființat cu scopul continuării monitorizării comerțului cu mărfuri între statele membre. Acest sistem nou a înlocuit utilizarea informațiilor vamale cu o colectare a informațiilor direct de la întreprinderi prin intermediul unor sondaje lunare. Statisticile privind comerțul dintre statele membre și țările terțe s-au bazat în continuare în principal pe informațiile vamale.

Pentru a facilita aceste schimbări, Consiliul a adoptat Decizia nr. 96/715/CE din 9 decembrie 1996 privind rețelele telematice între administrații pentru statisticile referitoare la comerțul cu mărfuri între statele membre (Programul Edicom I[1]). Programul Edicom I a facilitat tranziția către un sistem interoperabil la nivel european pentru colectarea, producerea și diseminarea statisticilor referitoare la comerțul cu mărfuri.

După încheierea programului Edicom I, Comunitatea s-a confruntat cu o cerere în continuă creștere pentru informații macroeconomice disponibile în timp scurt, exacte și fiabile. Eurostat, în cooperare strânsă cu administrațiile naționale, a redactat un document strategic în vederea consolidării și modificării sistemului existent pentru utilizarea pe termen lung.

Acest document strategic a fost aprobat de către Comitetul pentru programul statistic și de către Comitetul pentru statisticile privind comerțul cu mărfuri între statele membre.

Parlamentul European și Consiliul, în baza unei evaluări ex ante efectuată de Comisie, a adoptat Decizia nr. 507/2001/CE din 12 martie 2001 privind o serie de acțiuni referitoare la rețeaua transeuropeană de culegere, producere și difuzare a statisticilor privind comerțul cu bunuri în cadrul Comunității și între Comunitate și țările terțe (Programul Edicom II[2]).

Acest nou program a avut următoarele obiective generale:

- Încurajarea organizării rețelei statistice într-un mod cât mai modern, rațional și eficient, precum și adoptarea măsurilor necesare pentru îmbunătățirea și armonizarea metodelor utilizate;

- Dezvoltarea în continuare a instrumentelor informatice pentru colectarea, producerea, transmiterea și diseminarea datelor statistice, luând în considerare cele mai noi progrese tehnologice și optimizând raportul cost-eficiență.

Pentru a îndeplini obiectivele generale, au fost identificate șase obiective operaționale distribuite în 13 acțiuni.

Prezentul raport a fost redactat cu scopul de a oferi informații cu privire la implementarea programului Edicom II, în conformitate cu articolul 5 alineatul (2) din Decizia nr. 507/2001/CE. Evaluarea s-a bazat pe criteriile standard: relevanță, eficacitate, eficiență, utilitate și durabilitate.

2. EVALUAREA PE CRITERII

2.1. Relevanță

Decizia de a lansa un al doilea program Edicom s-a dovedit a fi foarte pertinentă deoarece programul a vizat probleme și nevoi concrete, în special:

- Acțiunile implementate în cursul etapei Edicom I au îmbunătățit considerabil calitatea statisticilor intracomunitare privind comerțul; cu toate acestea au fost identificate noi domenii în care s-ar putea face îmbunătățiri, precum și o cerere în continuă creștere pentru informații macroeconomice cu privire la comerț.

- Banca Centrală Europeană (BCE) a subliniat necesitatea unor statistici privind comerțul exterior disponibile în timp scurt, exacte și fiabile, care ar trebui considerate elemente cheie într-un plan de acțiune privind cerințele statistice.

- Simplificarea Intrastat a trebuit să fie continuată în vederea reducerii sarcinii întreprinderilor și administrațiilor fără a compromite calitatea statisticilor privind comerțul exterior.

- Modernizarea rețelei transeuropene de colectare, prelucrare și diseminare a statisticilor privind comerțul nu a putut fi realizată individual de către statele membre în mod suficient și eficient din punct de vedere al costurilor; prin urmare a fost necesar un program comunitar în vederea armonizării soluțiilor și obținerii unor economii de scară.

Prin urmare, programul Edicom II a fost conceput astfel încât acesta să se adreseze unui număr mare de beneficiari: administrații și întreprinderi, precum și instituții și persoane fizice care utilizează statisticile privind comerțul exterior.

Având în vedere dificultățile legate de redactarea orientărilor strategice cu cinci ani înainte, se poate afirma că conținutul programului a fost conceput cu o viziune strategică. De asemenea, au fost luate în considerare competențele manageriale și capacitatea tehnică a Comisiei și a statelor membre de a organiza și dezvolta conținutul programului.

2.2. Eficacitate

În baza evaluării ex ante, Edicom II a avut rezultate semnificative. Au fost întâmpinate dificultăți la stabilirea unei platforme comune la nivel UE pentru producerea statisticilor privind comerțul exterior din cauza unor diferențe semnificative între sistemele tehnologice și administrative din fiecare stat membru.

Principalele realizări în conformitate cu obiectivele generale ale Deciziei EDICOM sunt descrise în continuare. Pentru o prezentare mai detaliată a rezultatelor vă rugăm să consultați documentul de lucru al serviciilor Comisiei „Raport final de implementare a programului Edicom II”.

Obiectivul 1 ”Dezvoltarea unei rețele transeuropene care să producă informații statistice de o mai bună calitate, mai puțin costisitoare și disponibile mai rapid în vederea satisfacerii cerințelor politicilor comunitare”.

Îmbunătățirea disponibilității și calității datelor a reprezentat obiectivul principal în ceea ce privește numărul proiectelor realizate în cursul programului EDICOM II.

Majoritatea statelor membre au efectuat studii comparative și au conceput și implementat cu succes tehnici avansate de estimare. La sfârșitul programului toate statele membre au reușit să respecte termenul limită de 40 de zile pentru transmiterea datelor agregate lunare către Eurostat. Cu toate acestea, au continuat să existe în unele cazuri diferențe semnificative între cifrele estimate și cele finale, subliniind faptul că în acest domeniu sunt necesare eforturi suplimentare.

La nivel centralizat, Eurostat a dezvoltat metode și programe informatice pentru estimarea agregatelor intra-UE și extra-UE pentru statele membre care nu ar respecta termenul limită de transmitere a datelor.

De asemenea, furnizarea datelor detaliate către Eurostat a fost îmbunătățită în ceea ce privește rapiditatea transmiterii și exactitatea informațiilor. În 2005 statele membre au transmis datele Intrastat și Extrastat în medie cu 8 zile și, respectiv, cu 3 zile mai devreme. Au fost dezvoltate noi metode de verificare a validității și credibilității și au fost aduse îmbunătățiri metodologiei de estimare a comerțului sub plafon și a non-răspunsurilor, îmbunătățind astfel calitatea globală a statisticilor privind comerțul exterior. De asemenea, aceste verificări au asistat Eurostat la întocmirea unor rapoarte de calitate referitoare la datele detaliate privind comerțul ale statelor membre.

Asimetriile comerțului intra-UE la nivel agregat s-au diminuat, însă la nivel detaliat au rămas discrepanțe semnificative. În prezent datele Intrastat sunt comparate sistematic cu datele privind taxa pe valoarea adăugată (TVA) și cu datele sistemului de schimb de informații privind TVA (VIES).

Obiectivul 2 „Dezvoltarea unei rețele transeuropene care să producă informații statistice relevante și adecvate noilor nevoi ale utilizatorilor în cadrul Uniunii Economice și Monetare și a contextului economic internațional în schimbare”.

Au fost elaborați noi indicatori pe termen scurt și au fost generate produse statistice noi ca răspuns la nevoile utilizatorilor. Controlul confidențialității datelor la nivel național și european a fost consolidat.

Eurostat a dezvoltat și implementat cu succes o nouă aplicație pentru calcularea indicilor de valoare unitară și volum. Pentru a îndeplini cerințele BCE, statele membre s-au concentrat în principal asupra indicilor prețurilor de import din afara zonei Euro.

Au fost create noi metode și instrumente pentru producerea și publicarea lunară a datelor ajustate sezonier pentru Comunitate (UE și zona Euro) și statele membre.

Numai anumite state membre au efectuat analize ale seriilor de timp și ajustări ale valorii statistice. Evaluarea bunelor practici din statele membre în vederea realizării unei balanțe comerciale coerente cu balanța de plăți și conturile naționale rămâne în continuare incompletă.

Un cadru metodologic pentru colectarea și prezentarea simultană a statisticilor privind comerțul exterior și a statisticilor structurale de întreprinderi a fost creat la nivel european. Au fost publicate rezultatele studiilor pilot efectuate de câteva state membre, făcând posibilă analiza comerțului exterior în funcție de caracteristicile întreprinderilor.

Rezultate încurajatoare pentru dezvoltarea în continuare a statisticilor UE au fost obținute de anumite state membre în domeniul statisticilor privind comerțul intra-firmă.

Obiectivul 3 „Încorporarea în mod mai eficient a statisticilor privind comerțul cu mărfuri în sistemul statistic general la nivel comunitar și internațional și adaptarea acestora la schimbările din sectorul administrativ”.

Majoritatea statelor membre au realizat proiecte menite să îmbunătățească disponibilitatea și calitatea registrelor comerțului din statele respective. Aproape jumătate din statele membre nu au un registru Extrastat, deoarece acesta nu este obligatoriu.

Cooperarea între institutele de statistică și administrațiile vamale a fost consolidată în câteva state membre. A fost introdusă corectarea interactivă a declarațiilor Extrastat și a fost examinată posibilitatea colectării de informații suplimentare din documentele vamale la un cost minim.

Au fost efectuate sondaje pentru a evalua nevoile utilizatorilor și sarcinile furnizorilor de informații statistice în ceea ce privește sistemul Intrastat. Studiile care au urmărit o eventuală simplificare a sistemului s-au concentrat pe adoptarea unui sistem cu flux unic, introducerea unor praguri de simplificare și scăderea nivelului de detalii pentru produse. În vederea obținerii unor declarații Intrastat mai complete și de o calitate mai bună, au fost organizate seminarii privind aplicațiile de învățare on-line pentru furnizorii de informații statistice.

Obiectivul 4 „Îmbunătățirea serviciilor oferite administrațiilor, furnizorilor și utilizatorilor de informații prin punerea la dispoziția acestora a tuturor statisticilor disponibile și a metadatelor privind comerțul cu mărfuri”.

Au fost mobilizate resurse pentru crearea unui sistem de informații bine structurat și exhaustiv în Eurostat și statele membre.

Prin utilizarea unor proceduri noi automatizate, publicarea datelor macroeconomice și a datelor ajustate sezonier a fost devansată cu cinci zile pentru a satisface cerințele utilizatorilor, în special cele ale BCE. Diseminarea datelor detaliate a făcut obiectul unor proiecte ulterioare. Sistemul de baze de date Comext al Eurostat a fost actualizat în ceea ce privește conținutul și tehnologia. A fost dezvoltat un nou sistem de diseminare (Easy Comext) care permite publicului larg consultarea și extragerea datelor detaliate privind comerțul transmise de statele membre.

Au fost dezvoltate la nivel central și furnizate statelor membre instrumente specifice pentru accesul rapid și ușor la clasificări, note explicative, metadate și alte produse asociate. Au fost oferite lunar cursuri Comext de formare funcționarilor Comisiei Europene și celor din statele membre.

Obiectivul 5: „Dezvoltarea și promovarea instrumentelor de culegere a informațiilor privind comerțul cu mărfuri, având în vedere cele mai recente progrese tehnologice, în scopul îmbunătățirii funcțiunilor disponibile furnizorilor de informații”.

Eurostat și statele membre au reușit să dezvolte și să implementeze noi instrumente și formate standardizate de transmitere pentru colectarea datelor. Un accent deosebit s-a pus pe dezvoltarea sistemelor bazate pe internet, fapt apreciat de întreprinderile europene. Aceasta a dus la o reducere semnificativă a costurilor și a crescut calitatea și rapiditatea transmiterii informațiilor. În jur de 100 000 de furnizori de informații statistice au transmis lunar declarații Intrastat prin intermediul internetului, scăzând astfel cu 30% numărul de declarații pe suport de hârtie.

Pachetul off-line IDEP/CN8 pentru colectarea datelor Intrastat a fost menținut la nivel centralizat până în 2004, anumite state membre continuând mai apoi actualizarea acestuia, în timp ce alte state membre au dezvoltat sisteme alternative.

Obiectivul 6: „Implementarea acțiunilor EDICOM în cadrul unui proiect integrat. Asigurarea interoperabilității diverselor instrumente dezvoltate prin utilizarea unor norme și standarde comune. Diferitele module ale sistemului ar trebui să poată fi organizate în rețele, permițând părților interesate utilizarea parțială sau integrală a acestora.”

Au fost lansate măsuri specifice pentru modernizarea diferitelor elemente ale rețelei trans-europene în cadrul Comisiei și statelor membre. Au fost dezvoltate mai multe instrumente interconectate în cadrul proiectului XT/NET, acestea fiind puse la dispoziția statelor membre.

Proiectul XT/NET a fost conceput ca un punct de plecare pentru dezvoltarea unui sistem de informații unic și total integrat. Pe baza unui ansamblu de norme comune stabilite, sistemul permite transferul responsabilității validării datelor de la Eurostat către statele membre.

2.3. Eficiență

Modalitățile de implementare a programului Edicom au fost în conformitate cu cele stabilite prin Decizia nr. 507/2001/CE. Comisia a avut responsabilitatea de a gestiona programul, fiind asistată de comitetele Intrastat și Extrastat.

Unitățile Eurostat însărcinate cu statisticile privind comerțul exterior au fost responsabile cu programul, exceptând acțiunile privind dezvoltările informatice centralizate, care au fost atribuite unității responsabile de „sistemele informatice pentru producția statistică”.

Costul total al implementării programului Edicom s-a ridicat la 31,2 milioane de Euro, adică 61% din buget. Buna funcționare a programului a fost afectată parțial de criza care a afectat Eurostat, ceea ce a dus la o încetinire semnificativă a activităților centralizate în 2003 și 2004. De la extinderea UE din mai 2004, noi state membre au devenit beneficiare, fără nicio modificare a bugetului inițial.

În total au fost realizate 392 de proiecte, centralizate și decentralizate, de către întreprinderi private (pentru Eurostat) și de către statele membre. De asemenea, au fost abandonate 19 proiecte, mai ales de către statele membre, din cauza lipsei de resurse umane și/sau din cauza complexității obiectivelor de realizat.

Statele membre au realizat 72% din numărul total de proiecte. Cu toate acestea, resursele financiare au fost distribuite aproape egal între către proiecte decentralizate și centralizate. Subvențiile au acoperit aproximativ 90% din totalul costurilor proiectelor decentralizate, în timp ce proiectele centralizate au fost atribuite întreprinderilor private prin licitații.

În ceea ce privește conținutul, programul s-a axat în special pe două domenii de intervenție: creșterea calității (obiectivul 1) și dezvoltarea instrumentelor de colectare a informațiilor (obiectivul 5). Aceste două obiective au dus la realizarea a 124 și, respectiv, 84 de proiecte, care au reprezentat 21% și 25% din cheltuielile totale.

Cheltuielile alocate fiecărui obiectiv sunt în concordanță cu estimările din anexa II la Decizia Edicom, cu excepția obiectivelor 3 și 5. Asistența tehnică și administrativă și măsurile de sprijin au reprezentat 5% din bugetul de cheltuieli.

Proiectele Edicom au fost evaluate pe baza rapoartelor intermediare și finale trimise Comisiei. Cu o medie de 160 de rapoarte pe an, directorii de proiecte ai Eurostat au urmărit îndeaproape toate activitățile, în majoritatea cazurilor fără posibilitatea estimării la fața locului a activității efectuate de către statele membre. Progresul contractelor centralizate a fost evaluat prin reuniuni lunare cu contractorii.

Rapoartele proiectelor au fost introduse în sistemul public CIRCA al Comisiei și au fost puse on-line la dispoziția utilizatorilor înregistrați. Aceasta a permis administrațiilor naționale accesul la rezultatele și soluțiile adoptate de alte părți, precum și utilizarea acestor informații ca și punct de plecare pentru propriile studii. Schimbul de cunoștințe a fost realizat prin vizite de studiu și seminarii cu teme specifice.

Acest program a oferit o asistență considerabilă ameliorării rețelei transeuropene de colectare, producere și diseminare a statisticilor privind comerțul cu mărfuri. În anumite zone statele membre au întâmpinat dificultăți la schimbarea sistemelor naționale, ceea ce a împiedicat utilizarea deplină a oportunităților oferite de acest program.

Rezultatele globale ale programului Edicom au fost realizate cu un cost rezonabil. Contrar așteptărilor, având în vedere gradul de specializare, contractorii care au efectuat activități în domeniul statisticilor privind comerțul au practicat prețuri considerabil mai mici decât cei cu domenii de competență mai generale (de exemplu taxe, finanțe, resurse umane etc.). Multe proiecte au fost realizate de funcționari din statele membre la prețuri locale, mai scăzute decât prețurile internaționale.

2.4. Utilitate

Programul Edicom a reprezentat un instrument indispensabil pentru îmbunătățirea rapidității transmiterii, exactității, disponibilității și armonizării statisticilor privind comerțul exterior produse de statele membre.

Au fost create elementele inițiale ale unei rețele transeuropene interconectate de informații, deoarece statele membre au fost încurajate să adopte norme și standarde comune. Progresele realizate în acest domeniu ar putea duce la stocarea datelor naționale numai la nivelul statelor membre, evitând astfel duplicarea din prezent la nivel de Eurostat.

În câteva cazuri implementarea metodelor standard în toate statele membre nu a putut fi realizată, în special atunci când au existat diferențe semnificative în sectorul tehnologic și administrativ.

Programul a obținut rezultate care ar fi fost imposibil de realizat dacă statele membre ar fi efectuat singure aceste activități. Statele membre ar ezita să investească individual sume mari pentru tehnologii de viitor sau pentru schimbarea sistemului național.

2.5. Durabilitate

Progresul global realizat de programul Edicom ar trebui să ofere beneficii pe termen lung. Rezultate concrete pe termen scurt sunt deja vizibile iar impactul pozitiv al acestora va continua probabil pe termen mediu și lung.

Având în vedere criteriul durabilității, rezultatele obținute au fost variate. Primul grup de acțiuni, alcătuit din studii pilot, evaluări de calitate, evaluarea nevoilor și a satisfacției, au servit factorilor de decizie și avut rezultate pe termen scurt.

Cercetările în domeniul metodelor statistice și dezvoltarea de noi instrumente statistice au produs soluții care au fost implementate de către Comisie și statele membre, obținându-se astfel beneficii pe termen lung fără a fi nevoie de resurse suplimentare. Dezvoltarea instrumentelor pentru colectarea și diseminarea datelor electronice, precum și mesajele de standardizare, ar putea necesita în continuare un suport financiar pe termen mediu pentru a se ajunge la standarde și niveluri de utilizare similare în toate statele membre.

Proiectul XT NET, de o importanța strategică deosebită pentru realizarea unei rețele europene integrată total, ar trebui să facă obiectul unui program specific care să asigure implementarea acestuia în Uniunea Europeană.

Ca o observație generală, trebuie remarcat faptul că statisticile sunt produse într-un mediu aflat într-o evoluție continuă, de unde și necesitatea de a monitoriza continuu și îndeaproape sistemul statistic, în special în ceea ce privește nivelul de detaliu și calitatea datelor. Schimbările apărute în economie, utilizatorii noi și evoluția tehnologiilor duc la necesitatea adaptării cu regularitate a sistemului pe termen mediu și lung.

3. RECOMANDăRI PENTRU VIITOR

Au fost obținute rezultate semnificative în cadrul programului Edicom II, însă îmbunătățirea sistemului statistic ar trebui să fie un proces continuu. Orice program viitor ar trebui să ia în considerare următoarele observații:

- Statele membre nu au participat la toate acțiunile Edicom din cauza lipsei de personal;

- Sistemele și metodologia pot fi îmbunătățite;

- Toate statele membre noi trebuie să realizeze proiecte similare pentru a-și îmbunătăți calitatea datelor și pentru a se integra mai bine în sistemul statistic european;

- Ar trebui promovate acțiunile de creștere a gradului de automatizare a instrumentelor de colectare a datelor;

- Cadrul pentru o rețea europeană integrată total pentru producerea statisticilor privind comerțul exterior a fost creat, însă acesta nu este încă complet operațional.

Principalele domenii de intervenție pentru viitor ar putea fi:

- Continuarea activității în domeniul tehnicilor de estimare și al metodelor de previziune pe termen scurt, al gestionării confidențialității, al valorii statistice, al registrelor comerțului, al comerțului intra-firmă și al globalizării.

- Măsurile de îmbunătățire a cooperării între statele membre și Eurostat pentru colectarea și transmiterea informațiilor de bază ar trebui implementate prin intermediul unei rețele sigure.

- Studii privind adoptarea de noi tehnologii.

- Armonizarea în continuare a sistemelor de colectare la nivelul UE și adaptarea instrumentelor pentru a realiza un sistem statistic total integrat și armonizat.

4. RECOMANDăRI PRIVIND GESTIONAREA

Experiența programului Edicom II a arătat că programele pe termen lung pot funcționa în bune condiții numai dacă resursele financiare sunt evaluate corect și dacă acestea sunt disponibile la timp. Adoptarea cu întârziere a deciziei de finanțare a Comisiei în 2003 și amânarea unor acțiuni Edicom din 2003 ca urmare a unor instrucțiuni primite din partea Comisiei au subliniat faptul că programul depinde de evenimente și decizii din afară.

Deși programul a fost planificat pentru cinci ani, acesta a durat mai mult dacă se ia în considerare timpul care a fost necesar pentru planificarea strategică, realizarea sarcinilor și încheierea administrativă a proiectelor.

În cursul acestui program a trebuit gestionată o cantitate mare de informații. Acest flux de informații a implicat prelucrarea unui număr mare de documente oficiale, rapoarte și comunicări. De asemenea, procedurile financiare pentru atribuirea subvențiilor către statele membre și acordarea contractelor către întreprinderi au fost complicate.

Rotația frecventă a personalului Comisiei a afectat parțial gestionarea programului, mai ales atunci când transferul cunoștințelor și responsabilităților nu a fost organizat suficient de bine. Acest fapt a avut un impact asupra evaluatorilor care au întâmpinat dificultăți în colectarea informațiilor, acestea fiind parțiale sau, uneori, inaccesibile.

Pentru a evita pe viitor aceste probleme, Comisia ar trebui să adopte un sistem complet de gestionare a proiectelor, accesibil utilizatorilor specifici cu diferite grade de competență.

În majoritatea cazurilor directorii de proiecte ai Eurostat și personalul administrațiilor naționale au lucrat la proiectele Edicom în plus față de sarcinile lor obișnuite. Statele membre au fost confruntate frecvent cu lipsa de resurse umane pentru realizarea altor proiecte Edicom. In anumite state membre dispozițiile interne interziceau angajarea de personal temporar.

Utilitatea asistenței tehnice și administrative nu trebuie subestimată iar această asistență ar trebui să fie disponibilă pe toată durata programelor pe termen lung. Același lucru e valabil și în cazul activităților de evaluare deoarece evaluarea rezultatelor ar fi extrem de dificilă dacă indicatorii de performanță nu ar fi colectați și monitorizați cu regularitate. Evaluarea ex-post ar trebui să înceapă numai în momentul în care sunt disponibile toate informațiile tehnice și administrative, adică aproximativ trei ani după aprobarea ultimului program de lucru anual.

5. LEGăTURI CU ALTE PROGRAME COMUNITARE

În conformitate cu articolul 5 din Decizia Edicom, evaluarea ar trebui să verifice sinergia cu alte activități comunitare. Au existat corelații clare cu proiectul DSIS (servicii descentralizate de informare statistică) și proiectul eDAMIS (sistemul electronic de informare și gestionare a fluxului de date) din cadrul „programului IDA” (programul pentru schimbul electronic de date între administrații).

Eurostat și statele membre au utilizat componente dezvoltate în cadrul proiectelor IDA pentru ameliorarea transmiterii datelor, precum și a administrării și stocării statisticilor privind comerțul exterior. Adoptarea de noi protocoale standardizate a facilitat schimbul și diseminarea datelor structurate între diferite sisteme de informații și diferiți utilizatori. În plus, serviciul generic CIRCA al IDA a fost utilizat ca platformă comună pentru stocarea și schimbul între Eurostat și statele membre a rapoartelor și instrumentelor generate de studiile Edicom.

Rezultatele Edicom II ar putea fi considerate în conformitate cu obiectivele temei „guvernare electronică” promovată de „programul eTEN”, care a sprijinit dezvoltarea serviciilor electronice transeuropene. În această categorie se încadrează și dezvoltarea formularelor Intrastat pe internet și diseminarea gratuită pe internet prin intermediul site-urilor naționale a datelor statistice privind comerțul, precum și baza de date Easy Comext a Eurostat.

6. CONCLUZII

Rezultatele obținute în cadrul programului Edicom II a dus la o modernizare evidentă a rețelei transeuropene de culegere, producere și diseminare a statisticilor privind comerțul cu mărfuri în cadrul Comunității și între Comunitate și țările terțe.

Deși programul a acoperit perioada 2001-2005, sarcinile administrative au durat până în 2008. În total au fost implementate 393 de proiecte de către Eurostat și de către statele membre, reprezentând cheltuieli în valoare de 31,2 milioane Euro sau 61% din bugetul total aprobat prin Decizia Edicom.

Comisia și statele membre au dezvoltat cu succes noi tehnologii informatice și soluții prin intermediul internetului, de acestea beneficiind furnizori de informații statistice, administrațiile și utilizatorii în cauză.

Statistici de înaltă calitate privind comerțul sunt furnizate mai rapid și rentabil. Au fost generate noi produse statistice, satisfăcând astfel nevoile utilizatorilor din instituții și a celor privați. Informațiile statistice au fost puse gratuit la dispoziția tuturor utilizatorilor. Eficiența resurselor a fost realizată atât la nivel de Eurostat cât și la nivel național.

Studiile privind simplificarea Intrastat efectuate au subliniat faptul că furnizorii de date statistice consideră acceptabilă sarcina raportării Intrastat. Eforturile de simplificare din viitor ar trebui să se concentreze pe menținerea și ameliorarea calității datelor pentru utilizatori.

Instrumente informatice au fost dezvoltate la nivel central și au fost puse la dispoziția statelor membre pentru realizarea bazei unui sistem european interoperabil și integrat total. Implementarea acestuia nu a fost încă realizată pe deplin din cauza dificultăților întâmpinate de statele membre în schimbarea sistemelor naționale.

Au fost obținute multe rezultate încurajatoare, însă rămân de rezolvat anumite deficiențe care vor necesita sprijin din partea programelor viitoare.

[pic] Fig. 1 Propunere de sistem de gestionare a programului

[1] JO L 327 din 18.12.1996, p. 34-37.

[2] JO L 76 din 16.3.2001, p. 1-4.